
Gondolkodni ér! – avagy a kogníció hatása az álhírek felismerésére

Az álhírek erős befolyással bírnak a gazdasági, politikai életre és hétköznapjainkra egyaránt, így valódi társadalmi problémát jelentenek. Kutatásom célja annak vizsgálata, hogy milyen pszichológiai tényezők befolyásolják az igaz- és hamis hírek megkülönböztetésének képességét, valamint célul tűztem ki e folyamat leírását egy kognitív útmodell kialakításával. Emellett a gondolkodási folyamatok egy eddig nem vizsgált aspektusával, a lezárás iránti igénnyel összefüggésben is vizsgáltam az álhírfelismerést. Hipotéziseim szerint a kognitív reflexió képessége javítja az álhír-detekciót, és ezen keresztül, a reflektív gondolkodás közvetítésével hatva a kognícióigény pozitív, míg a kognitív lezárás iránti igény negatív hatást gyakorol az álhírek felismerésére. Hipotézisem szerint a magas kognícióigény javítja a kognitív reflexió képességét, míg a magas lezárás iránti igény rontja, és így közvetetten hatnak a hírek helyes megítélésének képességére. Emellett azt is feltételeztem, hogy az álhírek felismerését negatívan befolyásolja az összeesküvés-elméletekre való fogékonyság, azaz a konspirációs mentalitás.
A kutatás kényelmi mintavétellel (N = 295), online kérdőív segítségével zajlott. A kérdőívben vizsgáltam a hírek valóságtartalmának felismerését, a kitöltők kognitív lezárás iránti igényét, kognitív reflexióját, kognícióigényét, valamint konspirációs mentalitását. Ezt követően útmodell-elemzés segítségével teszteltem hipotéziseimet.
Eredményeim alátámasztották a feltételezett útvonalmodellt. A kognitív reflexió növelte a hamis és igaz információk megkülönböztetésének képességét. A kognícióigény, valamint a lezárás iránti igény a kognitív reflexió hatásán keresztül valóban befolyásolta az álhírek pontos megítélését. A hírek helyes megítélésére negatív hatást gyakorolt a konspirációs mentalitás: azaz minél gyakrabban feltételez valaki összeesküvést, annál inkább romlik az álhír-detekció képessége.
A kutatás erőssége, hogy közös modellben vizsgálja azokat a kognitív pszichológiai konstruktumokat, amelyek befolyásolják az álhírek és az igaz hírek megkülönböztetésének képességét, valamint elsőként teszteli a lezárás iránti igény összefüggését az álhír-detekcióval. Rámutat az alapos információfeldolgozás, és az arra irányuló motiváció jelentőségére, és fő üzenete, hogy a gondolkodásra és a lezárásra való motiváció és képesség jelentős hatást gyakorol arra, hogy ellenállóak leszünk-e az álhírekkel szemben.



